Document ID: 32013D0223

DEĊIŻJONI TAL-KUMMISSJONI
tal-24 ta’ April 2013
li temenda d-Deċiżjoni 2000/745/KE li taċċetta l-impenji offruti b’rabta mal-proċedimenti tal-antidumping u kontra s-sussidji li jikkonċernaw l-importazzjonijiet ta’ ċertu polietilentereftalat (PET) li joriġina mill-Indja, l-Indoneżja, il-Malasja u r-Repubblika tal-Korea, it-Tajwan u t-Tajlandja
(2013/223/UE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament tal-Kunsill (KE) Nru 1225/2009 tat-30 ta’ Novembru 2009 dwar il-protezzjoni kontra l-importazzjonijiet li huma l-oġġett ta’ dumping minn pajjiżi mhux membri tal-Komunità Ewropea (1) (“ir-Regolament bażiku tal-antidumping”), u b’mod partikolari l-Artikoli 8 u 9 tiegħu,
Wara li kkonsultat il-Kumitat Konsultattiv,
Billi:
A. MIŻURI EŻISTENTI
(1)
Permezz tar-Regolament (KE) Nru 192/2007 (2) u wara analiżi tal-iskadenza u analiżi parzjali interim, il-Kunsill impona dazju definittiv tal-antidumping fuq l-importazzjoni ta’ ċertu polietilentereftalat (“PET”) li joriġina mill-Indja, l-Indoneżja, il-Malażja, ir-Repubblika tal-Korea, it-Tajlandja u t-Tajwan. Il-miżuri kienu oriġinarjament ġew imposti f’Awwissu tal-2000 (3). Attwalment il-miżuri huma soġġetti għal analiżi oħra tal-iskadenza (4).
(2)
Il-Kummissjoni, permezz tad-Deċiżjoni 2000/745/KE (5) (“id-Deċiżjoni”) aċċettat impenn fuq il-prezz (“l-impenn”), fost l-oħrajn mill-kumpanija Indoneżjana P.T. Polypet Karyapersada (“Polypet”). Wara s-sejbiet u l-konklużjonijiet relatati ma’ analiżi ta’ “esportatur ġdid” (6), il-Kummissjoni, bid-Deċiżjoni 2002/232/KE (7) li temenda d-Deċiżjoni 2000/745/KE, aċċettat impenn mill-kumpanija Indjana Futura Polyesters Limited (“Futura”).
B. OBBLIGI LI JOĦORĠU MILL-IMPENN
(3)
Wieħed mill-obbligi fundamentali li jirriżultaw minn impenn huwa r-rappurtar kull tliet xhur tal-bejgħ, li jippermetti lill-Kummissjoni timmonitorja l-impenn b’mod effettiv. L-obbligu tal-monitoraġġ ikopri wkoll sitwazzjoni fejn ma jsirx bejgħ matul tliet xhur partikolari (l-hekk imsejjaħ rapport ta’ “bla bejgħ”).
(4)
Barra minn hekk, il-produtturi esportaturi għandhom jinnotifikaw lill-Kummissjoni immedjatament dwar kwalunkwe bidla fl-istruttura korporattiva tal-kumpanija li tista’ jsseħħ matul l-applikazzjoni tal-impenn.
(5)
Id-dispożizzjonijiet tal-impenn jistipulaw li n-nuqqas ta’ kooperazzjoni mal-Kummissjoni dwar dawn il-kwistjonijiet jitqiesu bħala ksur tal-impenn. Deċiżjoni reċenti tal-Qorti tal-Ġustizzja (8) kkonfermat ukoll li l-obbligi tar-rappurtar għandhom jitqiesu bħala obbligi primarji għat-tħaddim sewwa tal-impenn.
C. KSUR TAL-IMPENN
(6)
Il-kumpanija Polypet ma bagħtitx rapport tal-bejgħ fir-rigward tat-tielet tliet xhur tal-2012, minkejja t-tfakkiriet ripetittivi. Barra minn dan, għall-kontrarju tad-dispożizzjonijiet tal-impenn li kkommettiet ruħha għalih il-kumpanija. Polypet ma informatx lill-Kummissjoni immedjatament li l-assi tagħha nbiegħu lil kumpanija Indoneżjana oħra f’Awwissu 2012. Ma wasal l-ebda rapport fir-rigward tar-raba’ tliet xhur tal-2012.
(7)
Il-kumpanija Futura ma bagħtet l-ebda rapport għat-tielet u r-raba’ tliet xhur tal-2012, minkejja t-tfakkiret ripetittivi.
(8)
Dawn in-nuqqasijiet fil-preżentazzjoni u n-notifiki dwar il-bidla fl-istruttura tal-kumpanija jikkwalifikaw bħala nuqqas ta’ kooperazzjoni kontinwu, u b’hekk ksur tad-dispożizzjonijiet tal-impenji. Dan jiġġustifika l-irtirar taż-żewġ impenji.
D. SOTTOMISSJONIJIET BIL-MIKTUB
(9)
Iż-żewġ kumpaniji ngħataw l-opportunità li jinstemgħu u jagħmlu sottomissjonijiet bil-miktub. Ma waslet l-ebda sottomissjoni mingħand il-kumpaniji
E. EMENDA TAD-DEĊIŻJONI 2000/745/KE
(10)
Għalhekk, skont l-Artikolu 8(9) tar-Regolament bażiku tal-antidumping kif ukoll skont il-klawżoli rilevanti tal-impenji li jawtorizzaw lill-Kummissjoni tirtira l-impenn, il-Kummissjoni kkonkludiet li l-aċċettazzjoni tal-impenji offruti mill-kumpaniji Polypet u Futura għandha tiġi rtirata u li d-Deċiżjoni 2000/745/KE kif emendata mid-Deċiżjoni 2002/232/KE għandha tiġi emendata. Għaldaqstant, id-dazju definittiv tal-antidumping impost permezz tal-Artikolu 1 tar-Regolament (KE) Nru 192/2007 għandu japplika awtomatikament għall-importazzjonijiet ta’ PET manifatturat mill-kumpaniji Polypet u Futura (kodiċi addizzjonali TARIC A193 għal Polypet u kodiċi addizzjonali TARIC A184 għal Futura),
ADOTTAT DIN ID-DEĊIŻJONI:
Artikolu 1
L-aċċettazzjoni tal-impenji fir-rigward tal-kumpaniji P.T.Polypet Karyapersada, l-Indoneżja (kodiċi addizzjonali TARIC A193) u Futura Polyesters Limited, l-Indja (kodiċi addizzjonali TARIC A184) qiegħda b’dan tiġi rtirata.
Artikolu 2
It-tabella tal-Artikolu 1 fid-Deċiżjoni 2000/745/KE qed tinbidel bit-tabella li ġejja:
“Pajjiż
Kumpaniji
Kodiċi TARIC addizzjonali
L-Indja
Reliance Industries Limited
A181
L-Indja
Pearl Engineering Polymers Limited
A182
L-Indja
Dhunseri Petrochem & Tea Limited
A585 ”
Artikolu 3
Din id-Deċiżjoni għandha tidħol fis-seħħ l-għada tal-jum tal-pubblikazzjoni tagħha f’Il-Ġurnal Uffiċjali tal-Unjoni Ewropea.
Magħmul fi Brussell, l-24 ta’ April 2013.

Labels: 2
4
1
3
18